Icisimicisyo 67: Jeosafati Acetekela BaYehoba
KANI ungabesiba aba balalume ne fibalukucita? Balukuya ku nkondo, kabili abalalume bali kuntangile balukwimba. Pano ungepusya ati: ‘Pano nindo abalukwimba tabakwatile impoko ne mifwi ifya kulwilako?’ Ngatubone.
Jeosafati ni mfumu ya pa bufumu ubwa fikoto fyobilo ifya mu Isilaeli. Aliko pa mpindi ili Imfumu Eyabi na Jesebeli balukuteka pa bufumu ubwa fikoto 10. Pano Jeosafati ni mfumu iiweme, kabili ba Asa bawisi baali ni mfumu iiweme. Popele pa myaka iingi abantu abali mu bufumu bwa fikoto fyobilo balikele bwino.
Pano icintu cacitika icalenga abantu ukutiina. Bakapaso basimikila Jeosafati ati: ‘Palukumwisileni ibumba lya fita ilikulu ilya kufuma ku fyalo fya Moabi, Amono ne bantu ba ku Lupili lwa Seyili.’ AbaIsilaeli abengi babungana mu Jelusalemi mu kufwaisya ukofwa kwa baYehoba. Baya kwi tempuli, kabili kulya Jeosafati atembela ati: ‘Mama mwe baYehoba, baLesa wesu, tatwisi ifitungacita. Pakuti tatukwete amakosa akulwa ne bumbe’li likulu ilya fita ililukutwisila. Sombi amenso esu alilolele kuli mwebo ku kutofwa.’
BaYehoba bakutika, kabili baYehoba baeba umo pa bapyungisi babo ukubula abantu ati: ‘Inkondo taili yenu, sombi ya baLesa. Tacikafwaikwapo kuli mwebo ukulwa muli yiyi. Mwimakane lukoso, ne kubona ukupulusya kwa baYehoba ukwa kuli mwebo.’
Ulucelo lwakonkapo Jeosafati abula abantu ati: ‘Mupememo muli baYehoba!’ Kabili abika abakwimba kuntangile ya fita, pa kwenda’bo eli babembila baYehoba isya kubatemyasya. Kani waisiba icacitika ili bapalamina ku kulwa? BaYehoba balenga ifita ifilwani ukutatika ukulwa benka abene nabene. Ili abaIsilaeli bafika, basangana ifita ifilwani fyafwa fyonse!
Mba kani Jeosafati tali ne kalango mu kucetekela baYehoba? Koti twaba ne mano kani nafwebo twacetekela muli bo.
1 Imfumu 22:41-53; 2 Ifyebo 20:1-30.
Ifyakwipusya
- Kani Jeosafati ninani, kabili niisa’mpindi aikalako?
- Cindo calenga abaIsilaeli ukutina, kabili findo abengi bacita?
- Mba baYehoba baasuka syani itembelo lyakwe Jeosafati?
- Cindo baLesa balenga ati cicitike ili tabangalwa inkondo?
- Cindo tungasambililako kuli Jeosafati?
Ifyakwipusya na fimbi
- Pendeni 2 Ifyebo 20:1-30.
Kani Jeosafati alilangile syani ifi abapyunjisi bacinenene aba baLesa belelwe ukucita kani kwaba ifilukubatinya? (2 Ifye. 20:12; Amasa. 25:15; 62:1)
BaYehoba lyonse tulisi ati ili balukupyunga ne bantu babo balakwata abo balabililamo, mba pano muli bulelo balalabilila ukupitila muli bani? (2 Ifye. 20:14, 15; Mat. 24:45-47; Yoa. 15:15)
Ili baLesa bakaleta ‘inkondo yakasuba ako akakulu aka baLesa Abamakosa onse,’ ifintu fikapalana syani koti nififilya cali pali Jeosafati? (2 Ifye. 20:15, 17; 32:8; Fisu. 16:14, 16)
Ukutuntulula abaLefai, bapainiya na bamisyonali balapyunga syani imilimo yakutulisya mu calo conse pali lelo? (2 Ifye. 20:19; Loma. 10:13-15; 2 Tim. 4:2)
kin_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn